《登峨眉 其八》
清代·毛澄

澄碧古潭渺，落木号西崖。龙子三寸余，头角藏风雷。

海水缩归钵，养此千岁孩。铁销南极垂，石扇中天开。

琼楼十日出，花发金银台。玉女千余人，飘飖凌九垓。

云璈辍灵响，贻我镂霞杯。蹑烟笑相语，汉武非仙才。

作者简介：毛澄，字叔云，仁寿人。光绪庚辰进士，改庶吉士，授滕县知县。有《稚澥诗集》。